Lietuvos Respublikos Vyriausybė

NUTARIMAS

DĖL LIETUVOS RESPUBLIKOS VYRIAUSYBĖS 2007 M. RUGSĖJO 26 D. NUTARIMO NR. 1025 „DĖL VALSTYBĖS IR SAVIVALDYBIŲ TURTINIŲ IR NETURTINIŲ TEISIŲ ĮGYVENDINIMO VIEŠOSIOSE ĮSTAIGOSE“ PAKEITIMO

2008 m. rugsėjo 10 d. Nr. 907

Vilnius

Lietuvos Respublikos Vyriausybė nutaria:

1. Pakeisti Lietuvos Respublikos Vyriausybės 2007 m. rugsėjo 26 d. nutarimą Nr. 1025 „Dėl valstybės ir savivaldybių turtinių ir neturtinių teisių įgyvendinimo viešosiose įstaigose“ (Žin., 2007, Nr. 103-4218):

1.1. Išdėstyti 2.5 punktą taip:

„2.5. Dalininko teises ir pareigas įgyvendinanti institucija privalo siekti (o savininko teises ir pareigas įgyvendinanti institucija – užtikrinti), kad:

2.5.1. viešosios įstaigos įstatai visuotinio dalininkų susirinkimo kompetencijai priskirtų sprendimo priėmimą dėl viešosios įstaigos:

2.5.1.1. tapimo kitų juridinių asmenų steigėja ar dalyve;

2.5.1.2. naujų dalininkų priėmimo;

2.5.1.3. veiklos strategijos tvirtinimo;

2.5.1.4. valdymo struktūros ir pareigybių sąrašo tvirtinimo;

2.5.1.5. pareigybių, į kurias darbuotojai priimami konkurso būdu, sąrašo ir kvalifikacinių reikalavimų tvirtinimo;

2.5.1.6. konkurso pareigoms, į kurias darbuotojai priimami konkurso būdu, organizavimo taisyklių tvirtinimo;

2.5.1.7. veiklos vertinimo kriterijų nustatymo;

2.5.2. viešosios įstaigos dalininkų susirinkimas nustatytų:

2.5.2.1. kad viešosios įstaigos veiklos ataskaitoje būtų vertinamas jos veiklos ekonominis, socialinis ir pagal viešosios įstaigos veiklos tikslus kitoks poveikis;

2.5.2.2. viešosios įstaigos veiklos vertinimo kriterijus.“

1.2. Papildyti šiais 5, 6 ir 7 punktais:

„5. Įpareigoti valstybės institucijas, įgyvendinančias valstybės – viešosios įstaigos dalininkės (savininkės) – teises ir pareigas, nustatant viešosios įstaigos veiklos vertinimo kriterijus ar siūlant juos nustatyti visuotiniam dalininkų susirinkimui, vadovautis Strateginio planavimo metodika, patvirtinta Lietuvos Respublikos Vyriausybės 2002 m. birželio 6 d. nutarimu Nr. 827 (Žin., 2002, Nr. 57-2312; 2007, Nr. 23-879).

6. Rekomenduoti savivaldybių institucijoms, įgyvendinančioms savivaldybių – viešųjų įstaigų dalininkių (savininkių) – teises ir pareigas, nustatant viešosios įstaigos veiklos vertinimo kriterijus ar teikiant juos nustatyti visuotiniam dalininkų susirinkimui, vadovautis šio nutarimo 5 punkte nurodyta Strateginio planavimo metodika.

7. Pavesti valstybės ir savivaldybių institucijoms, įgyvendinančioms valstybės ar savivaldybės – viešosios įstaigos savininkės – teises ir pareigas, skelbti interneto tinklalapyje atitinkamos viešosios įstaigos veiklos ataskaitą.“

2. Pavesti valstybės ir savivaldybių institucijoms, įgyvendinančioms valstybės ar savivaldybės – viešosios įstaigos savininkės – teises ir pareigas, per 6 mėnesius nuo šio nutarimo įsigaliojimo priimti sprendimą dėl šiuo nutarimu keičiamo nutarimo 2.5.1.7 punkte nurodytų atitinkamos viešosios įstaigos įstatų pakeitimo ir 2.5.2 punkto nuostatų įgyvendinimo.

3. Pavesti valstybės ir savivaldybių institucijoms, įgyvendinančioms valstybės ar savivaldybės – viešosios įstaigos dalininkės – teises ir pareigas, siūlyti į pirmo vyksiančio po 4 mėnesių nuo šio nutarimo įsigaliojimo viešosios įstaigos visuotinio dalininkų susirinkimo darbotvarkę įtraukti klausimus dėl šiuo nutarimu keičiamo nutarimo 2.5.1.7 ir 2.5.2 punktų nuostatų įgyvendinimo.

Ministras Pirmininkas	Gediminas Kirkilas

Ūkio ministras	Vytas Navickas